Wladimir Kaminer (* 19 Julie 1967 in Moskou, Sowjetunie) is 'n Duitse skrywer en kolomskrywer van Russies-Joodse afkoms. Sy verhaalbundels Militärmusik en Russendisko het hom ook buite Duitsland bekendheid besorg en is in verskeie Europese tale, waaronder Frans, Italiaans, Russies en Engels, vertaal. Kaminer skryf sy werke in Duits en nie in sy moedertaal Russies nie.
Wladimir Kaminer is die seun van 'n onderwyseres en 'n bedryfsekonoom wat as adjunk-bestuurder in 'n onderneming van die Russiese binnelandse vloot werksaam was. Ná sy opleiding as klankingenieur vir toneel en radio het Wladimir dramaturgie aan die Moskouse Toneelinstituut gestudeer.
"Berlyn is regtig 'n besonderse stad. Daar is Grieke wat Italiaans praat omdat hulle 'n pizzeria besit; daar is Katja wat met behulp van meskalien-kaktusse gees en liggaam van mekaar losmaak totdat albei apart van mekaar na 'n psigiatriese inrigting geneem moet word. Daar is Klaus wat danksy die radioprogram "Russies vir kinders" sy taalkennis wil uitbrei en tydens sy eerste besoek aan Moskou in die tronk beland. En daar is Wladimir Kaminer se pa wat op 68-jarige leeftyd besluit om na Duitsland te emigreer waar hy ná 'n kort tyd na die uitdagings van die alledaagse lewe in Rusland verlang. Rylesse en die stryd om oorlewing in die straatgewoel van die stad kompenseer vir dié verlies."
Omslagteks van "Russendisko"
In Junie 1990 het hy hom in Berlyn gevestig en in die destydse Duitse Demokratiese Republiek "humanitêre asiel" gekry. Nog voor die Duitse hereniging op 3 Oktober van daardie jaar het hy DDR-burgerskap en sodoende ook outomaties die burgerskap van die Bondsrepubliek Duitsland verkry.
Wladimir, wat homself ook as dramaturg, regisseur en toneelspeler bekwaam het, was jare lank lid van die toneelgemeenskap Reformbühne Heim & Welt waar hy weekliks sy nuutste verhale in die Kaffee Burger voorgedra het. Met Wladimirs Welt ("Wladimir se wêreld") het hy sy eie radio-rubriek by Radio Multikulti gekry - 'n radiostasie van die openbare Berlynse uitsaaier SFB 4 wat op immigrante gemik is.
Daarnaas het hy ook verskeie kere in 'n televisie-rubriek van die openbare uitsaaikorporasie ZDF opgetree en saam met Joeri Goerzji kulturele aktiwiteite soos sy gewilde Russendisko (waar hy as platejoggie optree en uitsluitlik musiek van Russiese musikante speel) georganiseer. Hy publiseer gereeld tekste in 'n verskeidenheid Duitse dagblaaie en tydskrifte.
Kaminer se klub